Man sterf toe buffel hom gaffelClaude Kleynhans. Foto: Facebook. Claude Kleynhans (53), ŉ professionele jagter van Tzaneen in Limpopo, is Dinsdagmiddag dood toe ŉ buffel hom gegaffel het. Karen Kuhne Kleynhans, wat met Jan, Claude se broer, getroud is, het aan Maroela Media vertel die voorval het in Makuya in Limpopo op ŉ konsessie-jagplaas plaasgevind. Kuhne Kleynhans vertel dat Claude Maandag ŉ kliënt uitgeneem het om ŉ buffel te gaan jag en Dinsdag omstreeks 11:00 saam met ŉ werker gegaan het om die karkas van dié buffel op te laai. “Hulle was besig om die bosse om die dier oop te kap en het nie die ander buffel gesien nie. Die buffel het hom gestorm en met die horing in sy lies gegaffel.” Sy vertel dat die werker onmiddellik na die lodge toe teruggehardloop het om te gaan hulp soek, maar Claude het vermoedelik teen daardie tyd reeds doodgebloei. Die familie vermoed die buffel se horing het sy hoofslagaar getref. Kuhne Kleynhans vertel dat jag Claude se passie en ŉ buffel sy gunstelingdier was. “Hy was lief vir wat hy gedoen het. Hy het doodgegaan deur dit te doen waarvoor hy lief was.” Claude word oorleef deur sy vriendin, Marissa, dogters, Marina en Jolene, en seun, Alec. Finale begrafnisreëlings is nog nie bekendgemaak nie. Jolene het in ŉ hartroerende huldeblyk aan haar pa op Facebook geskryf: “My pappa, mooiste mens in die lewe. Ek gaan na jou verlang. Jou glimlag en jou giggels. Om met jou te gesels as my hart seer is. Ek weet net dat jy op jou happy place was en dat jy lief was vir wat jy gedoen het. Wens dit kon anders wees. Almal gaan Pappa mis en onthou wie en wat Pappa was. Dankie dat jy soveel liede gehad het om vir almal te gee. So, so baie lief vir jou.”